tartuNLP/wikipedia-smugri-20251201 huggingface dataset:
Keila Miikaeli kogudus

EELK Keila Miikaeli kogudus on luterlik kogudus Keilas.
Kogudus kuulub Lääne-Harju praostkonda. 
Koguduse õpetaja on Matthias Burghardt, organistid Pille Metsson ja Aivar Uuk. Juhatuse esimees on Mati Rande.
Jumalateenistused on igal pühapäeval algusega kell 11.00 Keila kirikus.
Koguduse kantselei (Paldiski mnt 2) on avatud kolmapäeval 14.00 - 19.00, neljapäeval 10.00 - 13.00 ja reedel 10.00 - 13.00
Põltsamaa Niguliste kogudus

EELK Põltsamaa Niguliste kogudus on luterlik kogudus asukohaga Põltsamaal.
Kogudus kuulub EELK Viljandi praostkonda. 
Koguduse õpetaja on Markus Haamer, organist Ülle Noormägi. Juhatuse esimees on Ain Roots.
Jumalateenistused on igal pühapäeval algusega kell 11.00 Põltsamaa Niguliste kirikus.
Walter Koppermann

Walter Julius Koppermann (1. juuni 1913 Tallinn – 3. detsember 1982 Allentown, Pennsylvania, USA) oli eesti vaimulik.
Lõpetas Tallinnas Jakob Westholmi Gümnaasiumi. Lõpetas Tartu Ülikooli usuteaduskonna vahetult enne selle likvideerimist, aastal 1940. Oli rindel, sai rügemendis patareiülemaks. Oli põgenikuna Saksamaal, kus õppis ka Balti Ülikoolis. Prooviaastal oli ta praost Aleksander Hinno juures Ambergis Saksamaal. Ordineeriti vaimulikuks 3. aprillil 1949.
Oli 1949–1951 ametis Luterliku Maailmaliidu Müncheni põgenikeosakonnas. 1951. aastal oli ta Lõuna-Rootsi koguduse hooldajaõpetaja. 1952. aastal USA-sse. Hea keeltetundjana sai ta Ameerika Lutheri Kiriku Philadelphia linna Markuse koguduse õpetajaks (Ameerika Luteri Kiriku teenistuses oli ta aastatel 1952–1978). Selle kõrvalt leidis ta ka aega kohaliku eesti koguduse (Philadelphia koguduse, mille asutajate seas ta oli ja mida ta teenis aastatel 1953–1966) jaoks, oli aastal 1952 ka Buffalo Pauluse koguduse organiseerijate seas. Ühtlasi õppis ta ka Philadelphia Ülikooli magistrantuuris, kus ta õiendas usuteaduse magistri eksamid Vana Testamendi usuteaduse alal. Pärast Ameerika Luteri Kirikus töötamist pensionile jäämist pühendus ta eestlaste teenimisele Chicago Esimeses koguduses ja New Yorgi Pauluse koguduses.
Ta kaitses Philadelphia Ülikoolis usuteaduse magistri väitekirja ning pidas aastatel 1979–1982 Vana Testamendi ainetes loenguid Usuteaduslikus Instituudis.
Isiklikku.
Walter Koppermanni ema Maria Kopperman (1882–1980) siirdus 1960. aastate lõpus Eestist Läände laste juurde ja avaldas mälestusteraamatu "Minu 12 aastat Siberis".
Happeline oksiid

Happeline oksiid on oksiid, mis reageerib kas 
Happeliste oksiidide hulka kuuluvad peamiselt mittemetallioksiidid või kõrgete oksüdatsiooniastmetega metallioksiidid, näiteks vääveldioksiid, tetrafosfordekaoksiid, kroomtrioksiid.
Reaktsioone.
Happeline oksiid + vesi → hape:
SO2 + H2O → H2SO3
Happeline oksiid + alus → sool + vesi:
CO2 + Ca(OH)2 → CaCO3 + H2O
Soola aniooniks on CO3−2, kuna CO2-le vastav hape on H2CO3.
Happeline oksiid + aluseline oksiid → sool:
SO3 + MgO → MgSO4
Molekulivalem.
Oksiidi molekuli koostises olevate aatomite oksüdatsiooniastmete summa peab olema null, sellepärast otsitakse elektrilaengute vähim ühiskordne ning lisatakse alaindeks, millega laengu korrutamisel saadakse vähim ühiskordne. IUPAC-i järgi kirjutatakse keemilised elemendid molekulivalemis elektronegatiivsuse kasvavas järjekorras. Praegusel juhul kirjutatakse hapnik lõppu.
Näited:
Jaan Õunapuu

Jaan Õunapuu (sündinud 13. septembril 1958 Mustjalas) on eesti omavalitsustegelane ja poliitik.
Elulugu.
Ta lõpetas aastal 1974 Mustjala 8-klassilise Kooli, 1977 Viktor Kingissepa nimelise Kingissepa Keskkooli ja 1982 Eesti Põllumajanduse Akadeemia zooinsenerina.
Õunapuu oli aastatel 1982−1984 Puhja sovhoosi peazootehnik, 1984−1985 Tartu Teraviljasaaduste Kombinaadi asedirektor, 1985−1990 Luunja sovhoosi peazootehnik, 1990−1991 Luunja valla arendusnõunik ja 1991−1993 Luunja vallavanem, 1993–2003 Tartu maavanem, 2003–2007 Eesti regionaalminister, 2002. aasta novembrist Eestimaa Rahvaliidu liige. 
Õunapuu kogus 2007. aasta Riigikogu valimistel Tartu- ja Jõgevamaal 1739 häält ega osutunud valituks. Ta oli aastatel 2007–2008 AS-i Werol Tehased juht. Õunapuu valiti 11. jaanuaril 2010 Rahvaliidu juhatusse, ta sai 27. mail 2010 Riigikogu liikmeks seoses Villu Reiljani süüdimõistva kohtuotsuse jõustumisega ja teatas 14. juunil 2010 astumisest Sotsiaaldemokraatlikku Erakonda. 
Õunapuu kogus 2011. aasta Riigikogu valimistel Sotsiaaldemokraatliku Erakonna nimekirjas (üleriigilises nimekirjas 6. kohal) kandideerides valimisringkonnas nr 9 (Jõgeva ja Tartu maakond) 3103 häält ning osutus valituks. Ta oli aastatel 2016–2017 Tartu abilinnapea ja 2018. aasta jaanuarist 2022. aasta suveni rahandusministeeriumi regionaalhalduse osakonna Tartumaa talituse juhataja. 
Õunapuu oli perioodil 13. september 2018 kuni 11. september 2023 Keskerakonna liige.
Guinness

Guinness ([ˈɡɪnɪs]) on Iirimaa tuntuim õllesort, mis sündis Arthur Guinnessi (1725–1803) pruulikojas Dublinis St. Jamesi värava juures. Guinness pärineb porteritest, mis loodi Londonis 18. sajandi alguses, ning on maailma edukamaid õllesorte.
Guinnessi õllele on iseloomulik röstimekk, mis tuleneb röstitud fermenteerimata odralinnastest. See suhteliselt uus tehnoloogia võeti kasutusele alles 20. sajandil. Pikka aega segati osa vanemat keedust värske toodangu sekka, et anda sellele teravat piimhappearoomi, mis oli algselt porterite juures levinud. Ehkki Guinnessi maitses on sellist teravust endiselt tunda, ei ole ettevõte kinnitanud, kas segamistehnikat endiselt kasutatakse.
Guinness on iirlaste seas populaarne nii Iirimaal kui ka mujal. Vaatamata tarbimise langusele 2001. aastast, on see endiselt Iirimaa müüduim alkohoolne jook ning toob seal Guinnessi kompaniile aastas sisse ligi 2 miljardit eurot.
Alates 1932. aastast paikneb firma peakorter Londonis. 1997. aastal ühines Arthur Guinness Son &amp; Co firmaga Grand Metropolitan, moodustades maailma suurimate alkoholitootjate hulka kuuluva korporatsiooni Diageo.
Guinnessi algse pruulikoja juures asub nüüd ka Guinnessi muuseum, mis on Iirimaa kõige populaarsem turismiatraktsioon.
Sortiment.
Guinnessi õlut valmistatakse mitmes variandis.
Karin Laine

Karin Laine (17. märts 1930 Rõuge vald, Võrumaa – 9. aprill 2017) oli eesti murdmaasuusataja.
Ta võitis veteranide maailmameistrivõistlustel suusatamises 32 kuld-, 12 hõbe- ja 8 pronksmedalit.
Aastatel 1990–1992 oli ta Eesti Kongressi liige.
Kaido Ivask

Kaido Ivask (sündinud 26. mail 1970) on eesti ehitaja ning omavalitsuspoliitik.
Paide linnapea 17. märtsist 2011 kuni novembrini 2013. Taas valitud linnapeaks 13. juulil 2023. Ta kuulus aastatel 1999–2014 Isamaa ja Res Publica Liitu ja on alates jaanuarist 2022 taas erakond Isamaa liige.
Eesti Abi- ja Teraapiakoerte Ühing

Mittetulundusühing Eesti Abi- ja Teraapiakoerte Ühing (EATKÜ) on 2008. aastal loodud üleriigiline katusorganisatsioon, mis esindab füüsilisi ja juriidilisi isikuid, kes kaasavad oma töös teraapiakoeratiimi tervishoiu-, haridus- ja sotsiaalvaldkonnas või on seotud teraapiakoerte kasvatamise ja ettevalmistamisega tööks. EATKÜ eesmärk on edendada koerte abil läbiviidavaid sekkumistegevusi Eestis, seista vastutustundliku lemmikloomapidamise eest ning väärtustada inimese ja koera vahelist sidet.
Eesti Abi- ja Teraapiakoerte Ühing on ainus organisatsioon Eestis, mis testib, koolitab ning eksamineerib teraapiakoeratiime. Kõik EATKÜ koeratiimid omavad rahvusvahelist litsentsi.
Ühing töötab koos partneritega välja ja arendab Eesti sotsiaal-, haridus- ning tervishoiuvaldkonnaga kõige paremini sobivat süsteemi. EATKÜ teeb rahvusvahelist koostööd, et tuua Eestisse vastava ala teadmisi, praktilisi oskusi ja parimaid praktikaid, ning osaleb teadusalases koostöös. EATKÜ viib ettevalmistuse saanud koeratiimid kokku klientidega, aitab programmide jaoks välja töötada sobiliku tegevusplaani, metoodika ja standardid ning koordineerib tiimide tööd.
EATKÜ on alates 2016. aasta juulist rahvusvahelise katusorganisatsiooni IAHAIO (International Association of Human-Animal Interaction Organizations) täisliige. Olles Eestis valdkonna teerajaja, juhindub Eesti Abi- ja Teraapiakoerte Ühing valdkonna juurutamises ja arendamises ning oma tegevuse korraldamises, sealhulgas tegevust puudutavate reeglite loomises, IAHAIO valgest raamatust, kohandades sealseid suuniseid.
EATKÜ asutas koos Eesti Ratsutamisterapeutide Liiduga Eesti Abi- ja Teraapialoomi Kaasavate Organisatsioonide Liidu.
2016. aasta veebruaris sai Eesti Abi- ja Teraapiakoerte Ühing Eesti Vabariigi Kultuuriministeeriumilt tunnustava tiitli kultuurisõber 2015.
Lauri Sillak

Lauri Sillak (kunstnikunimi Laurentsius; sündinud 20. augustil 1969 Kohtla-Järvel) on eesti maalikunstnik.
Elukäik.
Ta on õppinud aastatel 1987–1990 Tartu Ülikoolis kehakultuuri. Aastal 1996 lõpetas ta Eesti Kunstiakadeemia maali erialal. Aastal 1996 õppis ta Tallinna Pedagoogikaülikoolis inglise filoloogiat. 
Looming.
Laurentsiuse teosed ühendavad akadeemilise maali popkunstiga. Hinnates ühelt poolt klassikalist vaikelu Madalmaade 17. sajandi maalikoolkonna võtmes, on tema loomingut on tihti seostatud ka kitši ja "camp"’iga. Laurentsius kasutab oskuslikult kitši leksikat ja tema teosed on ühtlasi kitši paroodiaks, võimendades rõõmuga kitši elemente maksimumini. 
Lisaks piinlikule detailsusele, millega kunstnik kujuteldavat edasi annab, on Laurentsiuse loomingut ajast aega läbinud eriline huvi pildiraamide vastu. Sageli on raam olulisemgi kui see, mis seal sees on. Nii võib leida tema töödest imepisikesi maale, mis on justkui turvatunde tekitamiseks ümbritsetud massiivsete raamidega, aga ka teoseid, mille ilmekas raam räägib meile lugu lõuendilt edasi.
Poker Face

"Poker Face" on Lady Gaga teine singel albumilt "The Fame".
Seda singlit on Gaga müünud enam kui 9,8 miljonit eksemplari.
Nordecon

Nordecon AS (varasemate nimedega Eesti Ehitus ja Nordecon International) on Eesti üks suuremaid ehitusettevõtteid. Ettevõte keskendub ehituse peatöövõtule ja projektijuhtimisele. Tegemist on käibelt Eesti suuruselt teise ehitusettevõttega. Nordecon teenib 96% oma müügitulust Eestist. Ettevõtte suurim välisturg (2% müügitulust) on Soome. 
Nordecon ehitab äri-, elamu-, tööstus- ja ühiskondlikke hooneid ning rajab teid, tehnovõrkusid ja sadamarajatisi. Lisaks tegeleb Nordeconi kontsern betoonkonstruktsioonide tootmise, raske ehitustehnika rentimise ning teede hooldamisega. Lisaks Eestile on kontsernil ettevõtteid Rootsis, Soomes ja Ukrainas.
Nordecon AS on Eesti Ehitusettevõtjate Liidu ja Eesti Kaubandus-Tööstuskoja liige. 
Suuromanik ja nõukogu esimees on Toomas Luman. 
Suurimad konkurendid.
Nordeconi suurimad konkurendid Eesti ehitusturul on Merko Ehitus, Osaühing Mapri Ehitus ja AS YIT Eesti. Teedeehituste turul on üks suurimaid konkurente AS TREV-2 Grupp.
Nordecon börsil.
Alates 18. maist 2006 on Nordecon noteeritud Tallinna börsil (põhinimekirjas). Tallinna börs on Nasdaq Balti börsi osa. Nordeconi aktsia lühinimi Tallinna börsil on NCN1T. Nordeconil on noteeritud 32 375 483 aktsiat. Seisuga 31. detsember 2022 on ettevõttel 6629 aktsionäri (6,8% enam kui eelneval aastal). Tegemist on Nasdaq Balti börsi ühe väikseima ettevõttega. Seisuga 7. august 2023 on ettevõtte turuväärtus 23,8 miljonit eurot. 2022. aastal vähenes ettevõtte turuväärtus 42% võrra.
2022. aastal oli Nordecon kauplemisaktiivsuselt Nasdaq Balti börsi suuruselt 25. ettevõte.
Abikoer

Abikoer on koer, kes on välja õpetatud abistama konkreetset vaimse või kehalise puudega inimest.
Abistatavate inimeste hulka kuuluvad näiteks ratastooliga liikuvad inimesed, autistid, kuulmis- ja nägemispuudega inimesed. Abikoera on võimalik treenida ka liitpuudega isiku abistamiseks. Põhiline eesmärk on luua inimesele turvalisem keskkond, pakkudes samas ka emotsionaalset tuge ja paremat elukvaliteeti. Iga koer õpetatakse täitma konkreetseid, inimese vajadustest lähtuvaid ülesandeid. Abikoer saadab omanikku igal pool, ka seal, kuhu reeglina koeri ei lubata (nt. kauplused, ühiskondlikud asutused, ühistransport jne), seega ei kehti abikoertele tavalised lemmikloomadele kehtestatud piirangud.
Abikoera koolitus.
Abikoertena võivad töötada nii tõukoerad kui ka segaverelised koerad. Olulisem on koera temperamendi ja iseloomu sobivus antud ametiks. Enne treeningu alustamist (tavaliselt pärast 15. elukuud) kontrollitakse põhjalikult koera tervise- ja käitumisnäitajaid. Abikoerad läbivad tavaliselt pooleaastase kuni aastase treeningu, mille käigus õpetatakse neile erinevaid oskusi, sõnakuulelikkust ja üldist avalikku käitumisoskust. Algtreeningu käigus õpetatakse üldist suhtlemist ja käitumist erinevates olukordades ja keskkondades ning õpetatakse selgeks põhilised käsklused. Edasise treeningu käigus õpetatakse koerale juba spetsiifilisi käsklusi (kuni 40 erinevat käsklust), lähtudes tema tulevase omaniku vajadustest. Sellele järgneb meeskonnakoolitus, mille käigus õpetatakse tulevasele omanikule abikoera kasutamist ja tema eest hoolitsemist. Tavaliselt saab uuest omanikust ja juhtkoerast teineteist mõistev koostööpaar 1-2 kuuga. Pärast treeningute läbimist siirdub abikoer uue omaniku juurde ja jääb sinna elama kogu tegevteenistuse ajaks. Tegevteenistuse jooksul viib treener läbi ka mitmeid järelkontrolle, et vaadelda, kuidas toimib abikoera ja omaniku koostöö. Kogu teenistuse ajal säilitatakse kontakt koera koolitaja ja koera omaniku vahel – koolitaja annab vajadusel abikoera omanikule nõu ning viib läbi lisakoolitusi täiendavate käskluste õpetamiseks või vajadusel koera ümberõpetamiseks.
Näiteid ratastooliga liikuva inimese abikoerale õpetatavatest võimalikest ülesannetest:
Välislingid.
Koduleht
Mario Chalmers

Almario Vernard Chalmers (sündinud 19. mail 1986 Anchorage'is) on USA elukutseline korvpallur, kes mängib 2020. aastast Kreeka kõrgliigaklubis Thessaloniki Aris. Varem üheksa hooaega NBA-s mänginud Chalmers on Miami Heatiga tulnud kahekordseks NBA meistriks.
NBA karjäär.
2008. aasta NBA "draft"'ist 34. valikuna Minnesota Timberwolvesi valitud Chalmers vahetati enne debüüthooaja algust edasi Miami Heati, kelle eest mängis ta suurema osa NBA karjäärist. Seitsme ja poole hooajaga keskmiselt 8,8 punkti ja 3,8 resultatiivset söötu mängus toonud Chalmers krooniti Heatiga 2012. ja 2013. aastal NBA meistriks.
NBA karjääri viimased hooajad kuulus Chalmers Memphis Grizzliese rivistusse, misjärel jätkas 2019. aastast mängijakarjääri Euroopas.
Euroopa karjäär.
Chalmers siirdus 2019. aasta märtsis Itaalia kõrgliigaklubisse Bologna Virtus, kelle eest tõi 10 mänguga keskmiselt 7,8 punkti, 2,3 lauapalli ja 3 tulemuslikku söötu. Chalmers tuli samal aastal Virtuse koosseisus FIBA Meistrite liiga võitjaks.
2019. aasta novembris liitus Chalmers Kreeka kõrgliigaklubi Ateena AEK-ga ning aasta hiljem samas liigas mängiva Thessaloniki Arisega.
Tampere raudteejaam

Tampere raudteejaam (lühend Tpe, endine lühend Tf, soome keeles "Tampereen rautatieasema", rootsi keeles "Tammerfors järnvägsstation", km 187+389) on raudteejaam Tampere linnas. Asub Tampere kesklinnas aadressil Rautatienkatu 25.
Raudteejaam avati 1876. aastal. Jaamahoone ehitati 1936. aastal (arhitektid Eero Seppälä ja Otto Flodin).
Jaamas on kolm perrooni (kaks neist kaetud) ja viis rööpapaari.
Espoo raudteejaam

Espoo raudteejaam (lühend Epo, soome keeles "Espoon rautatieasema", rootsi keeles "Esbo järnvägsstation") on raudteejaam Soomes Espoos, umbes 20 km kaugusel Helsingi pearaudteejaamast. Jaam paikneb Tuomarila ja Kauklahti raudteepeatuse vahel.
Jaam avati 1903. aastal ja asub aadressil Espoon silta, 02770 Espoo.
Espoos peatuvad lähirongide liinid E, U, Y ja L.
Ruta Tepp-Soonsein

Ruta Tepp-Soonsein (sündinud 23. oktoobril 1973) on eesti moekunstnik.
Ta lõpetas aastal 1996 Eesti Kunstiakadeemia moedisaini erialal.
Anders Melts

Anders Melts (sündinud 5. juunil 1976) on eesti laulja ja instrumentalist. 
Ta on teeb muusikat Eesti ansamblites Forgotten Sunrise, Deceitome ja Bedless Bones.
Anders Melts korraldab alates 1998. aastast pidudesarja Beats From The Vault. Ta on ka DJ ja raadiosaatejuht.
Lõuna prefektuur

Lõuna prefektuur on Politsei- ja Piirivalveameti allüksus, mille teeninduspiirkond on Lõuna-Eesti.
Tegevusvaldkonnad.
Prefektuuri tegevusvaldkond on:
Struktuuriüksused.
Prefektuuri struktuuriüksused on:
Ajalugu.
Prefektuur moodustati 2010. aastal Lõuna Politseiprefektuuri ja Kagu Piirivalvepiirkonna baasil. 2012. aastast kuulub Lõuna prefektuur Politsei- ja Piirivalveameti koosseisu. 
Aastatel 2010–2017 oli Lõuna prefekt Tarmo Kohv, 2017–2025 Vallo Koppel. Alates jaanuarist 2026 on prefekt Vaiko Vaher.
Yeni Malatyaspor

Yeni Malatyaspor on 1986. aastal Malatyas asutatud Türgi jalgpalliklubi. See mängib Türgi kõrgliigas Süper Lig.
Alates 2017. aastast mängib klubi Türgi kõrgliigas. Veel 2010. aastal mängiti Türgi tugevuselt neljandas liigas.
Hooajal 2018–19 sai klubi Türgi kõrgliigas viienda koha. Järgmisel hooajal osaleti UEFA Euroopa Liiga eelringides. Teises eelringis alistati Sloveenia klubi Ljubljana Olimpija, kuid kolmandas eelringis kaotati Serbia klubile FK Partizan.
Kindralkuberner

Kindralkuberner on monarhi asevalitseja iseseisvas riigis, suures koloonias või haldusüksuses.
Sõltuvalt poliitilisest korraldusest võib kindralkuberner olla kõrgema ametiastmega kuberner või seista harilikust kuberneridest kõrgemal, täites administratiivseid või ka valitsusjuhi ülesandeid.
Ajalooliselt valitsesid kindralkubernerid mitmeid Briti, Belgia, Prantsuse, Hollandi, Hispaania ja Portugali kolooniaid ning Rootsi dominioone. Kindralkubernerid määras ka Napoleon Bonaparte valitsema mõningaid Prantsuse võimu alla langenud alasid – Brandenburg, Kuramaa, Parma ja Piacenza, Piombino, Toscana, Illüüria. Samuti on kindralkubernerid valitsenud USA võimu ajal Filipiine, Teises maailmasõjas Saksa okupatsiooni ajal Poolat, liitlaste kontrolli all olevat Saksimaad pärast Napoleoni lüüasaamist, Austria-Ungari ja Bulgaaria poolt Esimeses maailmasõjas okupeeritud Serbiat ning mõningaid Vene keisririigi alasid (Soome, Poola, Baltimaad).
Tänapäeval nimetatakse kindralkubernerideks Suurbritannia monarhi asevalitsejaid Briti Rahvaste Ühenduse maades ning Iraani provintsijuhte, kelle määrab siseminister. Rahvaste Ühenduse kindralkubernerid määrab kuningas kohaliku peaministri ettepanekul; ainsad erandid on Paapua Uus-Guinea ja Saalomoni saared, kus kindralkuberneri valib parlament.
Eestit valitsesid kindralkubernerid Rootsi ja Vene võimu all. Rootsi kuninga võimu teostajatena valitsesid Eestimaad aastatel 1674–1710 Eestimaa kindralkubernerid. Vene keisri võimu teostajatena olid 1801. aastani ametis Eestimaa ja Liivimaa kindralkubernerid. Aastatel 1801–1876 valitsesid Liivi-, Eesti- ja Kuramaa kindralkubernerid. 1905. aasta revolutsiooni tõttu olid 1909. aastani ametis ajutised kindralkubernerid. Eesti ajal, aastail 1920–1924 ja 1925–1930, täitis edasikehtiva Vene seaduse alusel kindralkuberneri ülesandeid sisekaitse alal siseminister, seejärel nimetati ametikoht ümber sisekaitseülemaks.
Soodsas seisundis

Soodsas seisundis (inglise "least concern", lühendatult LC) on üks Rahvusvahelise Looduskaitseliidu (IUCN) kaitsestaatuse kategooriatest, mis määratakse elusolevale taksonile, mille ökoloogilist seisukorda on hinnatud ning mis ei kvalifitseeru ühegi muu kategooria alla. Teisisõnu pole soodsas seisundis liigid ei hävinud ega ohustatud. Nende hulka kuuluvad paljud tavalised liigid, näiteks kaljutuvi, harilik kadakas, koduhiir ja inimene.
Liiki ei saa tunnistada soodsas seisundis olevaks, kui tema arvukust ja seisundit ei ole hinnatud. Vaja on adekvaatset infot, et hinnata otseselt või kaudselt liigi väljasuremisriski selle leviku ja arvukuse põhjal.
Soodsas seisundis olevaks on 2023. aasta seisuga kuulutatud 77 491 taksonit. Sellesse kategooriasse kuulub 48642 loomaliiki ja 531 alamliiki, samuti 54 alampopulatsiooni; 28638 taimeliiki koos 531 alamliigi ja varieteediga ja 211 seeneliiki. Soodsas seisundis ei ole ühtki protisti, samas on IUCN hinnanud vaid nelja nendesse riikidesse kuuluva liigi seisukorda. Inimene tunnistati ametlikult soodsas seisundis olevaks 2008. aastal.
Jarvis (eesnimi)

Jarvis on ingliskeelne mehenimi.
Nime algne ingliskeelne kuju on Gervaise (ladinakeelsest nimest Gervasius). Selle nime variant on Jervis.
Teiseks pärineb sama kujuga nimi North Yorkshire'i tsistertslaste kloostri asukoha Jervaulx' nimest. Selle nime variandid on Gervis, Gervase ja Jarvie, samuti Jervois ja Jervoise.
Ameerika Ühendriikides on Jarvis läbi aegade aeg-ajalt mahtunud 1000 kõige populaarsema poisile pandud eesnime hulka, sealhulgas aastail 1950–2005 igal aastal ja viimati 2007. Aastail 1978–1994 kuulus see 500 populaarseima poisinime hulka. Kõrgeim koht oli 1988. aasta 347.
Selle eesnime kandjaid:
Ando Kiviberg

Ando Kiviberg (sündinud 28. juulil 1969 Rakveres) on eesti muinsuskaitsja, pärimusmuusik ja poliitik, XV Riigikogu liige.
Kiviberg on olnud Eesti Pärimusmuusika Keskuse juhataja.
Aastatel 2013–2017 oli ta Viljandi linnapea.
Haridus.
Ta lõpetas Viljandi Kultuurikolledži rahvamuusika erialal 1994.
Ta on üliõpilaskorporatsioon Sakala liige ja oli Korp! Sakala Meeskoori ametliku loomise üks eestvedajaid aastal 2001.
Poliitiline tegevus.
1995. aasta Riigikogu valimistel kandideeris Kiviberg Järva ja Viljandi maakonnas valimisliidu Isamaa ja ERSP liit nimekirjas ning 2011. aasta valimistel erakonna Isamaa ja Res Publica Liit nimekirjas.
Aastatel 1996, 2005 ja 2009 kandideeris ta kohalikel valimistel Viljandi linnas. Ta on Viljandi Linnavolikogu liige.
2013. aasta kohalikel valimistel oli Kiviberg IRL-i kandidaat Viljandi linnapea ametikohale. Teda toetas 809 valijat (10,81% häältest).
2021. aasta valimistel oli ta erakonna Eesti 200 kandidaat Viljandi linnapea ametikohale. Ta sai 270 häält ning pääses Viljandi linnavolikokku. Ta kandideeris 2023. aasta valimistel Riigikokku, kogus valimisringkonnas nr 8 (Järva- ja Viljandimaa) 1785 häält ning ei osutunud valituks.
Fukushima II tuumaelektrijaam

Fukushima II tuumaelektrijaam (jaapani keeles 福島第二原子力発電所, "Fukushima daini genshiryoku hatsudensho") on tuumaelektrijaam Jaapanis Fukushima prefektuuris Naraha ja Tomioka linnas. 
Elektrijaama geograafilised koordinaadid on . Temast umbes 12 km kaugusel põhjas asub Fukushima I tuumaelektrijaam.
Tuumajaam kuulub ettevõttele Tōkyō Denryoku (Tokyo Electric Power Company). Jaam alustas tööd 1982. aastal.
Elektrijaamas on neli 1100 MW reaktorit.
Avariid.
2011. aasta Sendai maavärina tagajärjel lülitusid jaama kõik neli reaktorit automaatselt välja. Ent tsunamilaine kahjustas reaktorite jahutussüsteeme, mistõttu need kuumenesid üle. Kolmandas reaktoris toimus ka plahvatus, ning registreeriti kõrgenenud radiatsioonitaset ümbruses.
2019. aastal otsustati jaam lammutada.
Onagawa tuumaelektrijaam

Onagawa tuumaelektrijaam (jaapani keeles 女川原子力発電所 ("Onagawa genshiryoku hatsudensho")) on tuumaelektrijaam, mis asub Jaapanis Miyagi prefektuuris Onagawas ja Ishinomakis umbes 70 km Sendaist kirdes. Elektrijaam asub vahetult Vaikse ookeani ääres ja hõlmab 1,73 km² suuruse ala Oshika poolsaarel.
Onagawa tuumajaam on üks Jaapani kaasaegsemaid. See hakkas tööle 1984. aastal. Jaamas on 3 keevveereaktorit, mille võimsused on 524 MW, 825 MW ja 825 MW, ning aastane elektritoodang 5283 GWh.
Kolmas reaktor sai 2011. aasta Sendai maavärina tagajärjel kannatada ja lülitus välja.
Tuumavabad piirkonnad

Tuumavabad piirkonnad on piirkonnad, kus ei ole ei tuumarelvi ega tuumaelektrijaamu.
Näiteks on tuumavabadeks piirkondadeks Austria, Austraalia, Costa Rica, Eesti, Island, Läti, Taani, Uus-Meremaa.
Tuumarelvavabad piirkonnad

Tuumarelvavabad piirkonnad (inglise keeles nuclear-weapon-free zone; lühend NWFZ) on piirkonnad, mis on ühinenud ÜRO kokkuleppega mitte kasutada ega ladustada tuumarelvi.
Tuumavastane liikumine

Tuumavastane liikumine on sotsiaalne liikumine tuumatehnoloogia kasutamise vastu. 
Tuumavastane liikumine seisab selle eest, et ei kasutataks tuumaenergiat – ei elektrijaamades (tuumaelektrijaamadena) ega relvastuses (tuumarelvana).
Liikumine seisab tuumavabade piirkondade laiendamise eest.
Andres Kõiv

Andres Kõiv (sündinud 22. märtsil 1972) on Eesti poliitik ja ametnik. 
Andres Kõiv oli Võru maavanem 14. juunist 2010 kuni 26. oktoobrini 2017.
2017. aasta oktoobris valiti Andres Kõiv kohaliku omavalitsuse volikogu valimistel IRL esinumbrina Võru linnavolikokku (ta sai 160 häält).
Andres Kõiv kuulub Isamaa ja Res Publica Liitu, erakonna liikmeks arvatud 8. detsembril 1998.
Laurie Holden

Heather Laurie Holden (sündinud 17. detsembril 1969 Los Angeleses Californias) on USA-Kanada filminäitleja ja inimõiguste aktivist. Tuntud on ta eelkõige Marita Covarrubiasi osatäitjana teleseriaalist "Salatoimikud" ja Andrea osatäitjana teleseriaalist "Elavad surnud".
Melhior

Melhior on vase ja nikli (kuni 30%) sulam, mis võib sisaldada ka veidi rauda ja mangaani, mis suurendavad sulami tugevust ja korrosioonikindlust.
Melhior ("maillechort") on nime saanud prantsuse leidurite Maillet ja Chorier järgi.
Melhior on väga plastne ja korrosioonikindel hõbevalge sulam. 
Melhiorist, mis sisaldab umbes 30% niklit, 0,6–1% rauda ja 0,3–1,3% mangaani, valmistatakse laevade aurujõuseadmete kondensaatoritorusid, mida jahutatakse mereveega.
Väiksema niklisisaldusega (umbes 20%) melhiorist tehakse arstiriistu, täppisaparaatide osi, lauanõusid ja metallraha.
Objekt nr. 2011

"Objekt nr. 2011" oli Euroopa kultuuripealinn Tallinn 2011 raames loodud installatsioon Tallinnas Vabaduse väljakul.
Installatsiooni sai vaadata 27. veebruarist 20. märtsini 2011. 
Installatsiooni tarbeks oli Vabaduse väljakule püstitatud klaasist kuppel, mille sees oli korraldajate sõnul "kontrastina väljaspool valitsevale talvele ehe suvi". Keset kuplit oli paigutatud rannatool, mida ümbritsesid kadakad, priimulad ja muru, kõlaritest kostis linnulaul. Kolme nädala jooksul käisid kupli all suvekliimas järgemööda tund aega istumas 336 Eesti tuntud kultuuriisiksust. Eesti Päevalehe artiklis kirjeldati installatsiooni järgmiselt: "Pühapäeva hilisõhtust avaneb Tallinna peaväljaku külastajatele ootamatu vaatepilt – keset karget talve on suurt suve täis klaasist hulktahukas ja selle keskel lõõgastub kultuuriinimene."
Klaaskuplis toimuvat sai jälgida otseülekandes Elioni Digi-TVs ja internetis.
Installatsiooni korraldajateks ja läbiviijateks olid organisatsioonid MTÜ Siseilm ja Allianss Arhitektid, kelle taga seisid Mart Koldits, Kaarel Oja, Iir Hermeliin, Indrek Tiigi, Kadri Tamre, Kadri Tikerpuu ja Sirli Bergström.
Korraldajad said installatsiooni loomisel inspiratsiooni Arthur Valdese Pariisis erakogunemisel peetud ettekandest eesti kultuuri põhiprobleemist:
Monelmetall

Monelmetall (ka monel) on niklisulam, mis sisaldab harilikult umbes 30% vaske, 2–3% rauda ja 1–2% mangaani.
Võib sisaldada ka kuni 4% alumiiniumi või kuni 5% räni.
Monel on saanud nimetuse USA töösturi Ambrose Monelli järgi.
Monel on hea korrosioonikindlusega. Tal on head mehaanilised omadused.
Kasutatakse peamiselt laevaehituses ning keemia-, nafta-, toiduaine- ja tekstiilitööstuse seadmete valmistamiseks.
Jaana Varkki-Truverk

Jaana Varkki-Truverk (sünninimi Jaana Varkki; sündinud 12. märtsil 1971) on eesti moekunstnik.
Ta lõpetas 2002. aastal Eesti Kunstiakadeemia moekunstnikuna.
Ta on alates 2009. aastast Eesti Kunstiakadeemias moeeriala õppejõud.
Isiklikku.
Tema vend on metallikunstnik Harvi Varkki ja abikaasa on arhitekt Illimar Truverk.
Abobo

Abobo on Elevandiluuranniku linna Abidjani põhjapoolne omavalitsusega linnaosa. Abobo pindala on umbes 90 km² ja seal elab umbes 1,5 miljonit inimest. 
Suurem osa Abobo elanikest on katoliiklased, kuid seal elab ka muslimitest immigrante riigi põhjaosast.
Sarimõrvar

Sarimõrvariks on järgemööda mitu inimest tapnud mõrvar. Näide: Maniakist sarimõrvar. Eesti õiguskeskkonnas puudub sellel legaaldefinitsioon. 
Sõna "sarimõrvar" ("serial killer") juurutajaks ja populariseerijaks peetakse Ameerika Ühendriikide kriminoloogi Robert Resslerit, kes tegeles 1970.–1980. aastatel vägivaldsete kurjategijate psühholoogilise profileerimisega.
Roberto Soldado

Roberto Soldado Rillo (sündinud 27. mail 1985 Valencias) on endine Hispaania jalgpallur, kes mängib Hispaania kõrgliiga Granada ründajana.
Ta alustas klubikarjääri Madridi Realis. Klubikarjääri jooksul mängis ta veel Hispaania klubides Valencia, Osasuna, Getafe, Villarreal, Granada ja Levante, Inglismaa kõrgliigas Tottenham Hotspuris ja Türgi kõrgliigas Fenerbahçes.
Hispaania jalgpallikoondisse kuulus Soldado aastatel 2007–2013 kokku 12 korda ja lõi seitse väravat.
Leppävaara raudteepeatus

Leppävaara raudteepeatus (lühend Lpv, soome keeles "Leppävaaran rautatieasema", rootsi keeles "Alberga järnvägsstation") on raudteepeatus Espoos Leppävaara linnaosas. Asub Sello kaubanduskeskuse vastas.
Jaam asub 11 km kaugusel Helsingi pearaudteejaamast, Mäkkylä ja Kilo raudteepeatuse vahel.
Lähirongid A, E, U, S, Y ja L peatuvad Leppävaaras. See on ka A–rongi lõpp-peatus.
Ilmala raudteepeatus

Ilmala raudteepeatus (lühend Ila, soome keeles "Ilmalan rautatieasema", rootsi keeles "Ilmala järnvägsstation", km 4+434) on raudteepeatus Helsingi põhjaosas Pasila ja Huopalahti raudteepeatuse vahel. Asub 4 km kaugusel Helsingi pearaudteejaamast.
Lähirongid A, I, L ja P peatuvad Ilmalas.
Tianjin Quanjian FC

FC Tianjin Songjiang on Hiina jalgpalliklubi, mis mängib oma kodumänge Tianjinis.
2016. aasta hooajal võitis klubi Hiina esiliiga ja tõusis kõrgliigasse.
Aastatel 2008–2015 kandis klubi nime FC Tianjin Songjiang.
FK Homiel

FK Homiel on Valgevene jalgpalliklubi, mis mängib oma kodumänge Homielis. Aastal 2022 mängib Valgevene kõrgliigas.
Moussa Kouyate

Moussa Kouyate (sündinud 1956) on Senegali muusik. 
Ta on tuntuks saanud "kora"-mängijana.
Ta elab Suurbritannias Bristolis.
Kai Lobjakas

Kai Lobjakas (sündinud 19. juunil 1975) on eesti disainiajaloolane ja alates 2013. aastast Eesti Tarbekunsti- ja Disainimuuseumi direktor.
Ta lõpetas 1993. aastal Tallinna 44. Keskkooli ja 1998. aastal Eesti Kunstiakadeemia kunstiteaduse erialal lõputööga "Moodsa köögi tulek Eestisse. 1920.–1930. aastad" (juhendaja dotsent Mart Kalm, retsensent Mirjam Peil).
Ta töötas Eesti Tarbekunsti- ja Disainimuuseumi kuraatori ning peavarahoidjana, alates 15. septembrist 2013 on selle muuseumi direktor.
Kuulub suuri rahvusvahelisi tarbekunstinäitusi korraldava Tallinna rakenduskunsti triennaali juhatusse.
Jäätmaa

Jäätmaa on ala, mida inimene on varem kasutanud, mis aga seejärel on olnud inimtegevusest vähemalt aasta puutumata. Sellised alad on tühjad krundid, laoterritooriumid, tagahoovid jne. 
Ajaloolises tähenduses oli jäätmaa ka mõnda aega ülesharimata põllumaa (söödis olev maa), mida kasutati enamasti karjamaana.
Jäätmaadel kujuneb välja iseloomulik taimestik, kus valitsevad mitmeaastased suured rohttaimed.
Piia Ruber

Piia Ruber (sündinud 8. septembril 1972) on eesti graafik, raamatuillustraator.
Ta on lõpetas aastal 1997 Eesti Kunstiakadeemia graafika erialal.
Helena Merzin-Tamm

Helena Merzin-Tamm (kuni 2007. aastani Helena Merzin; sündinud 7. mail 1972 Tartus) on eesti näitleja.
Ta lõpetas aastal 1990 Tartu 2. Keskkooli ja aastal 1994 Eesti Muusikaakadeemia Kõrgema Lavakunstikooli (16.lend). 
Merzin on 1994. aastast Eesti Teatriliidu ja Eesti Näitlejate Liidu liige (1994). Ta oli aastatel 1994–2009 teatri Vanemuine näitleja. Aastast 2009 vabakutseline näitleja.
Isiklikku.
Ta on Leonhard Merzini ja Tiiu Luku tütar. Tema poolõde Ilona Merzin on arhitekt, teine poolõde Carol Merzin oli riigiametnik.
Tal on kooselust näitleja Jüri Lumistega poeg Jürgen. 
2007. aastast on ta abielus Raivo E. Tammega. Neil on poeg Johannes Hermann.
Ellery Queen

Ellery Queen oli ameeriklastest kriminaalromaanikirjanike Frederic Dannay (sünninimi Daniel (David) Nathan, 20. oktoober 1905 – 3. september 1982) ja Manfred Bennington Lee (sünninimi Manford (Emanuel) Lepofsky, 11. jaanuar 1905 – 3. aprill 1971) pseudonüüm. 
Sama nime kannab ka nõbudest kirjanike loodud kirjandustegelane amatöördetektiiv Ellery Queen. Noormees abistab aeg-ajalt oma isa, New Yorgi politseiinspektorit Richard Queeni.
Ellery Queeni romaanid on klassikalised kriminaalteosed, kus tuleb välja selgitada, kes kuriteo toime pani. Lugeja tutvub asitõendite ja tunnistustega samal ajal kui peategelaseks olev detektiiv ja see muudab teose intellektuaalselt huvitavaks mõistatuseks. Queeni romaanid ilmusid ajal, mida nimetatakse kriminaalkirjanduse kuldajastuks, ja ühtlasi aitasid seda ajastut kujundada.
Frederic Dannay ja Manfred Bennington Lee koostöö sai alguse 1929, kui noormehed elasid veel Brooklynis. Samal aastal ilmunud teos "The Roman Hat Mystery" saavutas kohe suure populaarsuse. Lisaks avaldasid nad lühijutte, raadiokuuldemänge ja lastejutte. 
1941 asutasid mehed igakuise kriminaalkirjanduse ajakirja Ellery Queen's Mystery Magazine.
Ellery Queen oli peategelane enam kui 30 romaanis ja mitmes jutukogus, mis ilmusid ühtlasi tema nime all. Peale selle kirjutasid Dannay ja Lee varjunime Barnaby Ross all veel neli romaani, kus tegutseb detektiiv Drury Lane. Dannay ja Lee lubasid teistelgi kirjanikel Ellery Queeni nime all teoseid avaldada, aga neist üheski Ellery Queeni nimelist tegelast ei ole.
Dannay ja Lee ei rääkinud sellest, missugune oli nende omavaheline tööjaotus. Inglise kriminaalkirjanik ja kriitik Henry Reymond Fitzwalter Keating kirjutas, et Dannay pani põhiliselt paika sisu, vihjed ja selle, mida nendest järeldada, samuti tegelaste üldise kirjelduse, ning Lee pani selle kõik sõnadesse.
Ellery Queeni nime all ilmusid romaanid 42 aasta vältel. Viimane nendest ilmus pärast Lee surma 1971. Kuigi Dannay elas veel üle kümne aasta, oli Ellery Queen kirjanikuna surnud koos Leega ja temalt ei ilmunud enam teoseid.
Mūsá Kūsā

Mūsá Kūsā (ka Mussa Kussa; موسى كوسا ; sündinud 1950) on Liibüa diplomaat ja poliitik, Liibüa välisminister 4. märtsist 2009 kuni 30. märtsini 2011.
Ta on lõpetanud Michigani osariigi ülikooli sotsioloogia erialal. 1980 määrati ta Liibüa suursaadikuks Suurbritannias, kuid veel samal aastal saadeti ta riigist välja, sest oli lubanud kõrvaldada Suurbritannias elavad Liibüa opositsioonitegelased. 1984 asus ta tööle Liibüa välisluures (Mathaba) ning 1994–2009 töötas ta Liibüa luurejuhina.
Mūsá Kūsā astus 30. märtsil 2011 välisministri ametist tagasi, protestides Mu‘ammar al-Qadhdhāfī režiimi rünnakute vastu tsiviilisikutele. Ta palus pelgupaika Suurbritannias. 2012. aasta seisuga elas ta Kataris.
Premier League'i hooaeg 2006–2007

Premier League'i hooaeg 2006–2007 oli Inglismaa Premier League'i 15. hooaeg. Chelsea FC oli tiitlit kaitsev meister.
Premier League'i meistriks hooajal 2006–2007 sai Manchester United.
Premier League'i hooaeg 2005–2006

Premier League'i hooaeg 2005–2006 oli Inglismaa Premier League'i 14. hooaeg. Chelsea FC oli tiitlit kaitsev meister.
Premier League'i meistriks hooajal 2005–2006 sai Chelsea.
Premier League'i hooaeg 2004–2005

Premier League'i hooaeg 2004–2005 oli Inglismaa Premier League'i 13. hooaeg. Arsenal FC oli tiitlit kaitsev meister.
Premier League'i meistriks hooajal 2004–2005 sai Chelsea FC.
Premier League'i hooaeg 2003–2004

Premier League'i hooaeg 2003–2004 oli Inglismaa Premier League'i 12. hooaeg. Manchester United oli tiitlit kaitsev meister.
Premier League'i meistriks hooajal 2003–2004 sai Arsenal FC.
Premier League'i hooaeg 2002–2003

Premier League'i hooaeg 2002–2003 oli Inglismaa Premier League'i 11. hooaeg. Arsenal FC oli tiitlit kaitsev meister.
Premier League'i meistriks hooajal 2002–2003 sai Manchester United.
Limatünnik

Limatünnik ("Sarcosoma globosum") on limatünnikuliste sugukonda "Sarcosoma" perekonda kuuluv looduskaitsealune seeneliik.
Kirjeldus.
Limatünniku tünnikujuline kuni 8-sentimeetrise läbimõõduga tumepruunide kortsus seintega viljakeha kujutab endast veereservuaari. Väljastpoolt on seen pruun-sametjas ja kortsuline, tema sisemus on aga vesiselt sültjas. Viljakeha kuivainesisaldus on vaid umbes 0,2 protsenti. Kuivade ilmade püsides elab seen nädalaid omaenese, varakevadise lumesulamise aegsetest või esimese kevadvihmaga saadud veevarudest. Algul kuni detsimeetrikõrgune tünn vajub madalamaks ja selle seinad voldiliseks. Kui seen on kaotanud oma kaalust üheksa kümnendikku, lõpeb viljakeha ülapinnal asuvas kausjas eoslavas eoste produtseerimine ja nende õhku paiskamine. Limatünnik on kõdusaproob.
Levila ja kasvukohad.
Algselt terves Euroopas levinud limatünnik on 21. sajandiks paljudes riikides (näiteks Norras) hävinud ning mujal (näiteks Rootsis) kaduvaks liigiks kuulutatud. Limatünnikut leidub ka Ameerika Ühendriikide põhjaosas ja Kanadas.
Limatünnik kasvab peamiselt kuuse-põlismetsades ainult kuuskede all samblasse varjunult. Sümbioos kuusega on tõenäoline, kuid tõestamata. Tartu Zooloogia ja Botaanika Instituudis on limatünnikut laboratooriumitingimustes edukalt kasvatatud ka kunstlikul söötmel ilma kuusega mükoriisat moodustamata.
Eestis kirjeldas limatünnikut esimesena Nikolai Witkowski 31. mail 1933 Haaslava Vooremäel. Ainus paik, kus peaaegu igal aastal limatünniku viljakehi kasvab, on Taevaskoja. Eestis kasvab limatünnik Põhja- ja Kagu-Eesti samblarikastes kuusemetsades märtsist maini, harva isegi jaanuaris ja veebruaris. 2003. aasta seisuga oli Eestis teada 17 kasvukohta. 
Kuigi limatünnik on harvakasvav seen, võib soodsatel tingimustel mõnel aastal seda rohkesti esineda. 2007. ja 2008. aasta kevadel, mis oli limatünnikutele eriti soodne, leiti seda kümnete ja sadade kaupa kasvamas ka sellistes kohtades, kus varem oli nähtud heal juhul vaid üksikuid seeni. Näiteks 2008. aasta aprilli lõpus loendas Eesti Maaülikooli mükoloogide uurimisrühm Ahja jõe äärses kuusikus 522 viljakeha.
See reliktne häviv liik kuulub Eesti punasesse raamatusse ja looduskaitsealuste liikide I kategooriasse. Selle söögiks kõlbmatu seeneliigi korjamine on keelatud. Mitmed limatünniku kasvukohad, näiteks Akstes, on looduskaitse alla võetud ning 2011. aasta seisuga kaalub Keskkonnaamet kõigi limatünniku kasvukohtade kaitse alla võtmist.
Premier League'i hooaeg 2001–2002

Premier League'i hooaeg 2001–2002 oli Inglismaa Premier League'i 10. hooaeg. Manchester United oli tiitlit kaitsev meister.
Premier League'i meistriks hooajal 2001–2002 sai Arsenal FC.
Riverside Stadium

Riverside Stadium on jalgpallistaadion Inglismaal Middlesbrough's. See on klubi Middlesbrough F.C. kodustaadion. 
Riverside avati aastal 1995. See mahutab 34 988 inimest.
Mikel Laboa

Mikel Laboa Mancisidor (15. juuni 1934 Donostia – 1. detsember 2008 Donostia) oli baski laulja, laulukirjutaja ja kitarrist.
Mikel Laboa oli mõjukas muusik, kelle looming oli teedrajav tervele põlvkonnale. Alates 1960. aastatest avaldas ta hulga heliplaate.
Mikel Laboa õppis Pamplonas meditsiini ja psühhiaatriat. Üliõpilasena sai ta mõjutusi sellistelt muusikutelt nagu Atahualpa Yupanqui ja Violeta Parra. 1958. aastal laulis ta esimest korda kontserdilaval. Laboa sai tuntuks baski rahvalaulude esitajana. Ta suutis ühendada oma muusikukarjääri tööga meedikuna laste neuropsühhiaatriahaiglas.
Maist 2005 elas ta tagasitõmbununa Donostia lähedal.
Ta laulis enamasti ainult baski keeles.
Mikel Laboa album "Bat-Hiru" valiti El Diario Vasco lugejate poolt aegade parimaks baski muusikaalbumiks.
Baskimaa jalgpallikoondis

Baskimaa jalgpallikoondis (baski "Euskal Herriko futbol selekzioa") on Baskimaa esindusmeeskond jalgpallis. Koondisse kuuluvad baski jalgpallurid nii Baski autonoomsest piirkonnast kui ka Navarrast ja Põhja-Baskimaalt.
Baskimaa koondis pidas oma esimese kohtumise 3. jaanuaril 1915 San Mamési staadionil Bilbaos Kataloonia jalgpallikoondise vastu ja võitis 6–1. 1916. aastani toimus veel 6 korduskohtumist Katalooniaga. Järgmine mäng toimus 1930. Pärast Franco diktatuuri lõppu peeti esimene kohtumine 1979 Bilbaos Iirimaa jalgpallikoondise vastu ja võideti 4:1 
FIFA ja UEFA Baskimaa jalgpallikoondist ei tunnista.
Koondise treenerid on alates 2011. aastast Javier Irureta ja Mikel Etxarri. Koondise kapten on Joseba Etxeberria.
Eesti jalgpallikoondis kohtus Baskimaa koondisega 1996. aasta 26. detsembril Bilbaos, kus Baskimaa sai 3:0 võidu. 25. mail 2011 toimus mitteametlik sõpruskohtumine Tallinnas, mille Baskimaa võitis 2:1.
Premier League'i rekordid

Inglismaa Premier League'i rekordid alates liiga asutamisest 1992. aastal.
Dunakeszi

Dunakeszi on linn Ungaris Pesti komitaadis, Dunakeszi kreisi halduskeskus. Asub Doonau vasakul kaldal Budapestist vahetult põhja pool.
Dunakeszi sai linnaks 1977.
Linna läbib Bratislava–Budapesti raudtee.
Siau saar

Siau saar on saar Indoneesias Põhja-Sulawesi provintsis. See asub Sulawesi meres Sangihe saarestikus umbes 130 km Sulawesi saare põhjatipust põhja pool.
Saare põhjaosa moodustab Karangetangi vulkaan (Api Siau), mis on üks aktiivsematest vulkaanidest Indoneesias.
Siau saarel elab umbes 50 000 inimest. 
Saarel leiti 2005. aastal endeemne kandlane "Tarsius tumpara".
Väino Reinart

Väino Reinart (sündinud 28. detsembril 1962 Kuressaares) on Eesti diplomaat. 
Ta on lõpetanud Tallinna Polütehnilise Instituudi raadioelektroonika erialal. 
Aastal 1992 asus ta tööle välisministeeriumi. Ta on juhtinud Eesti delegatsiooni läbirääkimistel Venemaaga, töötanud välisministeeriumi poliitikaosakonna peadirektorina ning poliitika- ja pressiküsimuste asekantslerina. 
Aastatel 1995–1999 oli ta Eesti alaline esindaja Euroopa Julgeoleku- ja Koostööorganisatsiooni juures. 
Aastatel 2002–2007 oli Väino Reinart Eesti suursaadik Euroopa Liidu juures. Alates augustist 2007 oli ta Eesti suursaadik Ameerika Ühendriikides ja Mehhikos ning alates 2008. aastast ühtlasi suursaadik Kanadas. 
2012–2019 oli ta Eesti suursaadik Afganistanis ja 2018–2023 Eesti suursaadik Jaapanis. 
Alates augustist 2023 on Reinart Eesti suursaadik Türgis ning alates novembrist 2023 ühtlasi ka suursaadik Pakistani Islamivabariigis. Alates 20. augustist 2019 kuni 8. jaanuarini 2024 oli ta ka Eesti suursaadik Filipiini Vabariigis.
Veski (mäng)

"Veski" (inglise keeles tuntud kui "Nine Men's Morris"; ka "Mill", "Mills", "Merels", "Merelles" ja "Merrills") on strateegiline lauamäng kahele mängijale.
Reeglid.
Igal mängijal on üheksa mängunuppu või "meest", mis liiguvad laual oleva 24 punkti vahel. Mängu eesmärk on jätta vastasmängijale vähem kui kolm nuppu, või nagu kabes – tekitada olukord, kus vastane ühtegi reeglitekohast liigutust enam teha ei saa.
Nuppude asetamine lauale.
Mäng algab tühja lauaga. Mängijad asetavad kordamööda oma nuppe tühjadele kohtadele, kuni kõik nupud on laual. Kui kõik nupud on lauale asetatud, alustavad mängijad kordamööda käimist. Mängu eesmärgiks on kokku saada veski – vertikaalsed või horisontaalsed kolmenupulised read. Kui mängija suudab moodustada lauale kolmest oma nupust vertikaalse või horisontaalse rea (st mitte diagonaalis), on tal õigus eemaldada üks vastasmängija nupp. Nii laualt eemaldatud nuppe ei saa enam lauale tagasi panna. Eelisjärjekorras tuleb laualt eemalda nupud, mis ei moodusta veel „veskit“. Nuppe, mis moodustavad „veski“, võib laualt eemaldada vaid siis, kui ühtegi vaba nuppu enam laual ei ole. 
Nuppude liigutamine.
Mängija võib oma nuppe liigutada mööda mängulaual olevaid jooni kõrval olevatele tühjadele kohtadele. Kui mängijal ei ole vaba kohta, kuhu oma nuppu liigutada, või tal on alles ainult kaks nuppu (ehk tal ei ole võimalik enam moodustada „veskit“), on ta mängu kaotanud.
Ülehüppamine.
Ühed reeglid ütlevad, et kui mängijal on lauale jäänud ainult kolm nuppu, võib ta oma nupu liigutada ükskõik millisele vabale kohale, mitte ainult külgnevatele (ka teistest nuppudest üle hüpates). Mõnes reeglistikus loetakse seda kindlaks reegliks, mõned viitavad sellele kui "Veski" variatsioonile, aga mõnes reeglistikus ei mainita sellist reeglit üldse.
Strateegia.
Mängu alguses on tähtsam paigutada oma nuppe erinevatesse kohtadesse, kui proovida kohe alguses moodustada oma nuppudest „veskit“ ja teha viga, koondades kõik oma nupud piiratud alale laual. Ideaalne positsioon, mis tavaliselt toob endaga kaasa võidu, on nuppude paigutamine nii, et nupuga edasi-tagasi liikudes tekitatakse kaks veskit, nii et igal sammul on võimalik eemaldada üks vastase nupp.
Kamaishi

Kamaishi on linn Jaapanis Iwate prefektuuris. Asub Vaikse ookeani ääres.
Kamaishi linn loodi 1937. aastal.
1896. aasta Meiji-Sanriku maavärin põhjustas 25 meetri kõrguse tsunami, mis purustas linna täielikult.
2009. aastal valmis 1950 m pikk ja 63 m kõrge lainemurdja tsunamide kaitseks.
2011. aasta Sendai maavärinale järgnenud tsunami põhjustas linnas ulatuslikke purustusi. Hukkunute arv on teadmata.
Carlos Slim Helú

Carlos Slim Helú (isapoolne perekonnanimi Slim, emapoolne Helú; sündinud 28. jaanuaril 1940) on Liibanoni päritolu Mehhiko ärimees ja filantroop, üks maailma rikkamaid inimesi.
Ta on telekommunikatsioonifirmade Telmex ja América Móvil esimees ja tegevjuht ning tal on suur osalus veel mitmes Mehhiko ettevõttes oma kontserni Grupo Carso SAB kaudu, samuti ärihuvid mitmes riigis väljaspool Mehhikot.
América Móvil oli 2010. aastal Ladina-Ameerika suurim mobiilsideteenuste pakkuja ning moodustas 2010. aasta lõpus Slimi varandusest umbes 49 miljardit USA dollarit. Tema korporatiivomandi väärtuseks hinnati veebruaris 2011 74 miljardit dollarit, seega oli ta sel ajal maailma rikkaim inimene.
Forbes

Forbes on USA ajakiri, mis ilmub kaks korda kuus. Seda annab välja samanimeline meediafirma. 
Forbesi peamised võistlejad on samuti kaks korda kuus ilmuv Fortune ja iganädalane Business Week. Forbes on tuntud edetabelite poolest, mille seas on rikkaimate ameeriklaste edetabel ("Forbes 400") ja miljardärite edetabel. Ajakirja moto on "Kapitalistlik tööriist" ("The Capitalist Tool") ning selle peatoimetaja on Steve Forbes.
Forbesi asutasid Randolph Hearsti ajalehtede finantskolumnist B. C. Forbes ja ajakirja Wall Street juht Walter Drey 1917. aastal.
Juulist 2012 ilmub ajakiri ka eesti keeles.
Muud väljaanded.
Muude väljaannete seas on lisaks "Forbes Life"'ile ja "Forbes Asia"le vee järgmised:
Maris Loitmets

Maris Loitmets (sündinud 21. detsembril 1986 Tallinnas) on eesti keraamik.
Ta lõpetas Eesti Kunstiakadeemia keraamika erialal 2010. aastal. 2013. aastal lõpetas ta samas magistriõppe.
Alates 2012. aastast kuulub Eesti Keraamikute Liitu.
Tallinna FCI Levadia U21

Tallinna FC Levadia U21 on Eesti jalgpalliklubi Tallinna FC Levadia duubelmeeskond, mis mängib Esiliigas.
Võitjad (7): 2000, 2006, 2007, 2008, 2009, 2010, 2013
2. koht (5): 2004, 2005, 2014, 2015, 2022
3. koht (1): 2018
Võitjad (1): 2002
Finalistid (1): 2003
Tallinna FC Flora U21

Tallinna FC Flora U21 on Eesti jalgpalliklubi Tallinna FC Flora duubelmeeskond, mis mängib Esiliigas.
Võitjad (2): 2014, 2015
2. koht (6): 2007, 2010, 2012, 2016, 2018, 2019
3. koht (3): 2008, 2013, 2023
Vändra kirik

Vändra kirik on kirik Vändra alevis Pärnu maakonnas. Varem jäi kirik Vändra kihelkonda Pärnumaal. 
Pühale Martinile pühitsetud kirik on EELK Vändra Martini koguduse kasutuses.
Praegune alevi keskel asuv Vändra kivikirik ehitati 1787. aastal, torn lisati 1841. aastal.
See on neljas luteri kirik Vändras. Varasemad kolm puukirikut asusid mujal ja põlesid. Varaseim teade pühale Martinile pühitsetud kirikust pärineb 1624. aastast.
Vändra kiriku abikirik oli Tahkuranna kirik.
Ordinatsioon

Ordinatsioon ehk ordineerimine on vaimulike ametissepühitsemine. Sõna "ordinatsioon" kasutatakse ka vastava pühitsuse tähistamiseks: "tal on ordinatsioon" tähendab "ta on vaimulikuks pühitsetud".
Inimest, kes valmistub ordinatsiooniks või keda ordineeritakse, nimetatakse vahel "ordinandiks." Ordinatsiooni ajal kasutatavat liturgiat nimetatalse "ordinaaliks".
Ordinatsiooniriitus on kasutusel mitmes suures religioonis, sealhulgas kristluses, judaismis, islamis ja budismis. Kristlikus kontekstis samastatakse ordinatsiooni sageli vaimulikuseisuse sakramendiga.
Ordinatsioon roomakatoliku, õigeusu ja anglikaani kirikus.
Neis kirikutes on kolm ordinatsiooniastet: piiskop, preester ja diakon (hierarhia on aja jooksul muutunud). Tavaliselt läbitakse need astmed üksteise järel: esmalt diakonaat (diakonina), siis presbüteraat (preestrina) ja viimasena episkopaat (piiskopina). Enamik vaimulikke on enne preestriks ordineerimist "ajutised diakonid". "Alalised diakonid" ei jätka preestriastmel, mis võimaldab katoliku kirikus pühitseda ka abielumehi. Kõik peapiiskopid, kardinalid ja paavstid on piiskopid, ehkki on olnud ka diakonkardinale ja preesterkardinale.
Ordinatsiooni korraldab piiskop apostelliku suktsessiooni alusel. Roomakatoliku kirik nõuab ka, et piiskopid pühitseksid paavsti õnnistusel, mis tagab kiriku ühtsuse. Preestriks pühitsemine on eeldus, et vaimulik võiks anda armulauda.
Naiste ordineerimine.
Naiste ordineerimine on tekitanud mitmes religioonis tuliseid vaidlusi, kuna kas ordinatsioon ise või ordineeritud vaimuliku täidetav roll kuulub mitmesugustel teoloogilistel põhjustel traditsiooniliselt meestele. 20. sajandi keskpaigast on mõned protestantlikud kirikud (näiteks Rootsi ja Eesti luterlikud kirikud) siiski hakanud naisi ordineerima, samuti on liberaalsemates judaistlikes kogudustes naisrabid.
Ordinatsioon (täpsustus)

Ordinatsioon ehk ordineerimine tähendab: